Niggies verdrink in vloedwater, seun in rivier | Maroela Media
Die meisies het hier verdrink.
Drie kinders se liggame is Woensdag in twee afsonderlike voorvalle, onderskeidelik in die Vrystaat en die Oos-Kaap, gevind nadat hulle verdrink het.
In die jongste voorval het twee niggies, Primrose Ramoroho (7) en Caroline Nthagoe (17), verdrink toe hulle deur vloedwater in Ficksburg meegesleur is.
Kapt. Phumelelo Dhlamini, polisiewoordvoerder, het gesê die meisies het omstreeks 13:30 in Sone Ses van Meqheleng, alleen van hul skool af huis toe gestap toe hulle deur ŉ kitsvloed in ŉ straat oorweldig is. Hulle is in ŉ stroom ingespoel wat na die Caledonrivier lei.
“Lede van die gemeenskap het die meisies se liggame uit die stroom gehaal en die voorval by die Ficksburg-polisiestasie aangemeld. Die polisie doen ŉ geregtelike doodsondersoek.”
In die ander voorval het ŉ agtjarige seun, Sinothando Mevana, Dinsdag omstreeks 17:00 in die Buffelsrivier in Mdantsane buite Oos-Londen verdrink.
Volgens Kapt. Mluleki Mbi, polisiewoordvoerder, het die seun sy ouer broer, wat ŉ minderjarige is, agtervolg toe dié saam met ŉ maatjie gaan visvang het.
“Die seun [Sinothando] het glo by die rivier gegly en in die water beland. Die voorval is aangemeld en die polisie se honde-eenheid is na die rivier om na die seun te soek,” het Mbi gesê.
Die soektog is Dinsdagaand weens swak lig afgelas en is Woensdagoggend hervat. Polisieduikers het later sy liggaam in die rivier gevind.
Die Inyibiba-polisie doen ŉ geregtelike doodsondersoek.
Oos-Kaap verdrinkings vloede Vrystaat
Ag so tragies! Innige meegevoel aan die ouers.
Dis so verskriklik sad